**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2016 ОНЫ 03 ДУГААР САРД ХИЙЖ ГҮЙЦЭТГЭСЭН

АЖЛЫН ТАЙЛАН

1/ Нийслэлийн Иргэдийн Төлөөлөгчдийн Хурлын Тэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцын үйл ажиллагаа эрхлэх журам"-ын дагуу жуулчны байр сууцын үйлчилгээ эрхлэгчдээс 2016 оны 3 дугаар сард нийт 17 санал хүсэлт, өргөдөл ирсэн /төрийн үйлчилгээний нэгдсэн төвд хандаж албан бичгээр 12, цахимаар 5 өргөдөл/ ба стандартын шаардлага хангасан 2 иргэн, 6 аж ахуйн нэгжид үйл ажиллагаа эрхлэх зөвшөөрөл олгож, стандартын шаардлага хангаагүй 1 иргэнд хугацаатай үүрэг даалгавар өгч, стандартын үзлэгт хамрагдах хүсэлтэй 2 иргэн, 6 ААН-ийн хүсэлтийн дагуу үзлэгт хамруулахаар бэлтгэлийг хангаж байна.

2/ Монгол орныг гадаад оронд сурталчлан таниулах зорилгоор 2016 оны 3 дугаар сарын 9-13-ны өдрүүдэд Холбооны Бүгд Найрамдах Герман улсын Берлин хотод зохиогдсон “Ай-Ти-Би 2016” олон улсын аялал жуулчлалын үзэсгэлэнд оролцов. Үзэсгэлэнд Байгаль орчин, ногоон хөгжил, аялал жуулчлалын яам, Нийслэлийн Аялал жуулчлалын газар, МИАТ ХК болон 6 тур оператор компани 100 мкв талбайд сурталчилгаа хийсний 1/3 хэсэгт нийслэлийн Аялал жуулчлалын газар Улаанбаатар хотын сурталчилгааг явууллаа. Сурталчилгаанд Global Insight Media компаниар хийлгэсэн А3 8 нүүртэй сурталчилгааны материал герман, англи хэл дээр 16000 ширхэг /ХБНГУ-аас 6.000 ширхэг, Монголоос 10.000 ширхэг/, ил захидал 3000 ширхгийг тус тус хэвлүүлсэн. Үзэсгэлэнгийн үеэр 20 гаруй олон улсын маркетинг, сурталчилгааны байгууллагуудтай албан уулзалт хийж, сурталчилгаа явуулан үзэсгэлэнгийн үеэр болдог олон улсын аялал жуулчлалын уулзалт, форумуудад оролцов.

3/ ОХУ-н Москва хотод 2016 оны 03 дугаар сарын 23-26-ны өдрүүдэд зохион байгуулагдсан “MITT” олон улсын аялал жуулчлалын үзэсгэлэнд анх удаа Улаанбаатар хот, МИАТ ХК хамтран 9м.кв талбайд оролцов. Улаанбаатар хотын үзэсгэлэнд оролцох, сурталчлах ажлыг Москва хот дахь Улаанбаатар хотын төлөөлөгч Н.Мөнхцэцэг хариуцан хэрэгжүүлэв. Үзэсгэлэнгийн үер тараах 4500 англи, орос хэл дээрх хотын сурталчилгааны материалуудыг МИАТ ХХК-ны дэмжлэгтэйгээр үнэ төлбөргүй Москва хот руу хүргүүлэв.

4/ Улаанбаатар хотыг сурталчлах зорилгоор 2016 оны 06 дугаар сарын 16-19-ны өдрүүдэд БНХАУ-ын Хонгконгод зохион байгуулагдах “Аи Ти И 2016” олон улсын үзэсгэлэнд МИАТ ХК, Жуулчин ХХК, Нью Жуулчин ХХК-тай хамтран оролцохоор бэлтгэл ажлыг ханган ажиллаж байна.

5/ “Найрсаг Улаанбаатар” хөтөлбөрийг гадаадад сурталчлах зорилгоор Үндэсний агаарын тээвэрлэгч МИАТ ХК-тай хамтран ажиллах гэрээг байгуулав. Хамтын ажиллагааны хүрээнд 6 багц ажил хийхээр төлөвлөн гадаад зорчигчдод зориулсан “ХӨӨРӨХ ЦЭГ” сэтгүүлийн I дүгээр улирлын дугаарт хотын танилцуулгыг англи хэл дээр гаргав. 2016-2017 онд хийх ажлын төлөвлөгөөг хэрэгжүүлэхээр хоёр байгууллагын ажлын хэсэг байгуулан ажиллаж байна.

6/ Улаанбаатар хотын нийтийн тээврээр зорчих, үйлчилгээний газруудад багцын үнээр үйлчлүүлэх боломжтой “Жуулчин карт”-ыг нь 2016 оны 5 дугаар сарын эхний долоо хоногт багтаан зах зээлд нэвтрүүлэх төлөвлөн ажиллаж байна. Уг карт нь УБ хотын үзвэр үйлчилгээний байгууллагуудын мэдээлэл болон хотын дэлгэрэнгүй танилцуулга бүхий сет юм. Жуулчид энэхүү картыг авч голлох үзмэрүүдээр үнэ төлбөргүй нэвтрэх, үйлчлүүлэх, УБ хотноо тогтвортой үйл ажиллагаа явуулдаг бизнесийн байгууллагуудтай хамтран ажиллах, хөнгөлөлт эдлэх, Найрсаг УБ хөтөлбөрийн хүрээнд хийгдэж буй арга хэмжээнүүдэд оролцоход давуу эрхтэй байна.

7/ Жуулчны лавлах утасны үйлчилгээг технологийн дэвшилд тулгуурлан сайжруулах зорилгоор КоллПро ХХК-тай 2,298,000 төгрөгийн төсөвтэйгээр хамтран ажиллах гэрээ байгуулан ажиллаж байна. Гэрээний дагуу 70108687 дугаарын утсыг ISDN үйлчилгээнд холбож Оператор багцын үйлчилгээг авснаар автомат хариулагчтай болж 4 хэлний сонголтоор мэдээлэл авах, нэгэн зэрэг 2 дуудлага хийх, ажлын бус цагаар дуут шуудангаар санал хүсэлт хүлээн авах, 70108687 дугаарын утсыг 2 утасны аппарат болон 4 компьютерт салаалж дуудлага хүлээн авч, хоорондоо дотоод холбоогоор холбогдох боломжтой боллоо.

8/ БОНХАЖЯ, Германы хамтын ажиллагааны нийгэмлэгээс хамтран хэрэгжүүлж байгаа “Биологийн олон янзын байдлыг хамгаалах, уур амьсгалын өөрчлөлтөд дасан зохицох” төслийн хүрээнд Горхи-Тэрэлжийн бүсэд менежментийн зөвлөлийг байгуулах “Байгаль хамгаалал ба хамтын менежмент” нэртэй дэд төслийн саналыг оруулав. Уг зөвлөлийг байгуулах, чадваржуулах ажилд шаардагдах төсөв тооцоо, төслийн дэлгэрэнгүйг бичиж Горхи-Тэрэлжийн БЦГ-ын Хамгаалалтын захиргаанд хүргүүлэв. Хамтын менежментийн зөвлөлд төрийн байгууллага болон орон нутгийн иргэд, аж ахуйн нэгжүүдийн төлөөлөл багтах ба аливаа шийдвэр, хийгдэх ажлуудад иргэд, аж ахуйн нэгжүүдийн саналыг тусгаж байх зорилготой юм.

9/ Нийслэлийн үйлчилгээний нэгдсэн төвөөр дамжуулан жуулчин тээврийн зөвшөөрөлтэй 60 авто тээврийн хэрэгсэлд нийслэл хотын авто замын хөдөлгөөнд дугаарын хязгаарлалтгүйгээр оролцох гэрчилгээг олгов.

10/ Жуулчны улирал эхлэхтэй холбогдуулан Горхи-Тэрэлжийн цогцолбор газарт жуулчдын ая тухтай амрах нөхцөлийг бүрдүүлэх, амралт, аяллын гол цэгүүдэд 6-8 дугаар саруудад олон нийтийн болон эргүүлийн цагдаагийн тоог нэмэгдүүлэх, бусад холбогдох арга хэмжээ авах тухай хүсэлтийг Улаанбаатар хотын Цагдаагийн газрын даргад хүргүүлэв.

11/ Нийслэлийн Аялал жуулчлалын эрсдэлийн менежментийн төлөвлөгөөг хэрэгжүүлэх зорилгоор Улаанбаатар хотын Цагдаагийн газартай хамтран 75 эргүүлийн цагдаа, офицер нарыг англи хэлний мэдлэг олгох сургалтад 2016 оны 04 дүгээр сарын 04-ний өдрөөс эхлэн 2 ээлжээр зохион байгуулахаар бэлтгэл ажлыг ханган ажиллаж байна.

12/ Жуулчдын аюулгүй байдлыг хангах, үйлчилгээний байгууллагууд анхан шатны тусламжийг хэрхэн үзүүлэх, эрсдэлийн менежмент төлөвлөгөөг хэрэгжүүлэх зорилгоор Яаралтай тусламжийн хөгжлийн нийгэмлэгтэй хамтран 9 дүүргийн зочид буудлын үйлчилгээний ажилтан, менежерүүдийг хамруулсан сургалтыг 2015 оны 3 дугаар сарын 30-аас эхлэн зохион байгуулахаар бэлтгэл ажлыг хангав.

13/ Нийслэлийн Засаг даргын 2016 оны А/103 дугаар захирамжийн дагуу “Найрсаг Улаанбаатар” зочлох үйлчилгээний салбарын мэргэжлийн аварга шалгаруулах олон улсын тэмцээн, "Хорека 2016" аялал жуулчлалын үзэсгэлэнгийн эхний шалгаруулалтыг 2016 оны 03 дугаар сарын 19-нд 2 төрлөөр зохион байгуулав. Уг арга хэмжээний 2 дугаар шатны шалгаруулалт нь 04 дүгээр сарын 01-03-ны өдрүүдэд болно. Эхний шатанд 4 тогооч, 4 зөөгч шалгаран дараагийн шатанд өрсөлдөхөөр шалгарсан ба ОХУ, БНХАУ-аас уг тэмцээнд өрсөлдөнө.

14/ Нийслэл хотын албан татварын тухай хууль батлагдсантай холбогдуулан, салбарын орлого, нийслэлийн жуулчдын тоог тооцох, аргачлал боловсруулах ажлын хэсгийг нийслэлийн Засаг даргын 2016 оны 03 дугаар сарын 09-ний өдрийн А/184 дүгээр захирамжаар батлуулж ажлын хэсгийн хурлыг 3-р сарын 23-ны өдөр зохион байгуулав.

15/ Иргэний харьяалал, шилжилт хөдөлгөөний ерөнхий газраас 2016 оны 2 дугаар сард Монгол улсын хилийн боомтоор нэвтэрсэн гадаад иргэдийн мэдээг хүлээн авч, боловсруулалт хийн жуулчны статистик мэдээг гаргав. 2016 оны эхний 2 сарын байдлаар манай улсад ирсэн жуулчдын тоо 30.000 буюу өмнөх оны мөн үетэй харьцуулахад 15.1%-иар буурчээ. Гол зах зээлийн орнуудаар үзвэл Япон (+7.3%), хувиар өсч, харин БНХАУ(-34.9%), ОХУ (-4.7%), БНСУ (-1%), КАЗАКСТАН (-10.1%), АНУ (-2.4%) буурсан үзүүлэлттэй байна.

16/ Жуулчны мэдээллийн төвөөр 02 дугаар сард 20 гаруй гадаадын жуулчин үйлчлүүлж мэдээлэл авав.

17/ Тус газарт 3 дугаар сард 3 өргөдөл ирж шийдвэрлэлт 66.2% ба 1 өргөдөл хуулийн хугацаандаа байна. Мөн ААН-ээс зочид буудлын зөвшөөрөл хүссэн 6 хүсэлт бичгээр ирснээс 3 нь буюу 50% нь шийдвэрлэгдсэн байна. Үлдсэн 3 бичиг нь хуулийн хугацаандаа байна.

18/ Тус газарт дээд газраас 2, бусад газраас 11 албан бичиг ирснээс хариутай 2 бичгийг 100% шийдвэрлэсэн.

19/ Үндсэн үйл ажиллагааны чиглэлээр 7, явуулсан бичиг 22, нийт 24 албан бичгийг бүртгэн бланкан дээр буулган баримтжуулж, хүргүүлсэн.

20/ 2016 оны 03 дугаар сарын 02-ны өдөр Иргэд хүлээн авах төвөөс зохион байгуулсан өргөдөл гомдлын системийн тухай сургалтад тус газрын Архив, бичиг хэргийн эрхлэгч хамрагдав.

ХЯНАЖ ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо.......................................

ТАЙЛАНГ НЭГТГЭСЭН:

ТӨЛӨВЛӨЛТ ХАРИУЦСАН

МЭРГЭЖИЛТЭН Б.АМАРЗАЯА

огноо....................................